13.

spodbuja pogajalce, naj dosežejo znaten napredek pri prizadevanjih za celovit, vzajemno koristen in najsodobnejši prostotrgovinski sporazum, skladen s pravili Svetovne trgovinske organizacije, pri čemer je treba prednostno obravnavati področja, ki spodbujajo trajnostno rast, odpravljanje neenakosti ter pravičen digitalni in zeleni prehod, in sicer z naslednjimi ukrepi: (i) celovita odprava tarif in kvot po načelu vzajemnosti, pri čemer je treba nameniti posebno pozornost občutljivim proizvodom in poskrbeti, da znižanje ne bo povzročilo povišanja domačih davkov in dajatev na uvožene proizvode, tudi na državni ravni; (ii) hitrejši, preglednejši in enostavnejši carinski postopki, pa tudi enoten elektronski postopek certificiranja in odprava nesorazmernih prepovedi uvoza; (iii) pregledni in hitri postopki odobritve dostopa do trga, regionalizacije in revizije, podprti z znanstveno utemeljenimi sanitarnimi in fitosanitarnimi uvoznimi ukrepi, mednarodnimi standardi in pravili, ki presegajo sporazum STO o sanitarnih in fitosanitarnih ukrepih; sporazum bi moral uvesti sodelovanje pri sanitarnih in fitosanitarnih ukrepih ter hitro odobritev vseh obstoječih in novih vlog Indije za dostop do trga, tudi tistih, ki zamujajo zaradi poskusnih pošiljk in težav s certifikati; (iv) odprava vse številnejših tehničnih ovir v trgovini, ki bo vključevala pregled ovir v zvezi z IKT, medicinskimi pripomočki, igračami, alkoholnimi pijačami, brušenimi diamanti, agroživilskimi proizvodi, hrano in jeklom; sporazum bi moral stremeti k skladnosti z mednarodnimi standardi Mednarodne organizacije za standardizacijo (ISO), Mednarodne elektrotehniške komisije (IEC) in Mednarodne telekomunikacijske zveze (ITU), segati širše od sporazuma STO o tehničnih ovirah v trgovini, preprečevati podvajanje testiranja in certificiranja ter poenostaviti sheme licenciranja, sklepe o nadzoru kakovosti in klinične raziskave; (v) izčrpno poglavje o javnem naročanju na vseh ravneh upravljanja, da bi z učinkovitimi pravnimi sredstvi uveljavili načeli preglednosti in nediskriminacije v javnem naročanju; v zvezi s tem poziva Indijo, naj pristopi k sporazumu STO o javnih naročilih in prepove diskriminirajoče prakse, ki spodbujajo kupovanje domačih proizvodov, na primer pobudi „Make in India“ in „Atmanirbhar Bharat“ („samozadostna Indija“), saj je njihov namen dajati prednost domači proizvodnji in odvračati od uvoza ter znatno vplivati na dostop podjetij iz EU do indijskega trga; (vi) enaki konkurenčni pogoji pri subvencijah in poslovnih praksah podjetij v državni lasti; (vii) obsežno poglavje o visoki ravni varstva pravic intelektualne lastnine s poudarkom na določbah o sodelovanju in prenosih tehnologije, ki bo pripomogla k neomejujočemu in hitremu postopku prijav za patente ter hitremu in učinkovitemu izvajanju standardov na področju pravic intelektualne lastnine, tudi zaščite geografskih označb; meni, da je treba vseeno posvetiti posebno pozornost zmožnosti Indije za proizvodnjo cenovno dostopnih generičnih zdravil za domače zdravstvene potrebe ali za izvoz v druge države v razvoju, ki potrebujejo pomoč, v skladu z deklaracijo iz Dohe o sporazumu TRIPS v zvezi z javnim zdravjem; (viii) posebno poglavje o malih in srednjih podjetjih, da bi upoštevali njihove posebne potrebe in jim zagotovili pravno varnost; poudarja, da mala podjetja potrebujejo prijazno regulativno okolje, med drugim usklajene in poenostavljene carinske postopke ter manjše upravno in regulativno breme, da bi premagala tarifne in netarifne ovire, ki jim preprečujejo vstop na indijski trg; poudarja, da je treba olajšati izmenjavo informacij o dostopu do trga, trgovinskih predpisih, trgovinskih postopkih in pravilih o poreklu; (ix) ambiciozno poglavje o trgovini in trajnostnem razvoju, ki bo zagotavljalo na vrednotah temelječe sodelovanje na področju trgovine in naložb ter spodbujalo najvišje mednarodne standarde na področju delavskih pravic, med drugim odločne ukrepe za odpravo dela otrok in prisilnega dela, varstvo okolja in spodbujanje enakosti spolov na podlagi najnovejših in sodobnih sporazumov EU o prosti trgovini; poudarja, da je treba trajnostnost uveljaviti v celotnem sporazumu z izvršljivimi določbami, ob tem pa upoštevati pregled trgovine in trajnostnega razvoja; (x) sodobna, malim in srednjim podjetjem prijazna, usklajena in vzajemna pravila o poreklu v skladu z najbolj sodobnimi in celovitimi prostotrgovinskimi sporazumi EU; (xi) nov akcijski načrt za krožno gospodarstvo, da bi zmanjšali količino odpadkov in opolnomočili potrošnike in da bi trajnostni proizvodi postali pravilo in usmerjali svetovna prizadevanja za krožno gospodarstvo; (xii) prepoved neavtomatičnih postopkov za izdajanje uvoznih in izvoznih dovoljenj, razen v upravičenih primerih; (xiii) odprava vseh diskriminirajočih in nesorazmernih ovir za ustanavljanje podjetij v storitvenem in proizvodnem sektorju ter opravljanje čezmejnih storitev, da bodo ponudniki storitev iz EU in Indije imeli enake konkurenčne pogoje; (xiv) boljša pravila za digitalno trgovino, ki bodo temeljila na standardih EU in svetovnih praksah; meni zlasti, da se 5G ne sme uvesti z obveznim prenosom tehnologije, na primer s prisilnim razkritjem izvornih kod, algoritmov in šifrirnih ključev; (xv) potrditev pravic in obveznosti obeh strani iz sporazumov STO (protidampinški, protisubvencijski in zaščitni ukrepi), raziskovanje področij skupnega interesa, ki presegajo te standarde STO, in začasni dvostranski zaščitni mehanizem; (xvi) jamstvo za dobro upravljanje in pravno državo ter odprava ovir, ki jih povzroča pravna negotovost;